РЕШЕНИЕ ЗА ИЗПЪЛНЕНИЕ НА КОМИСИЯТА
от 20 декември 2011 година
утвърждаващо предварителното изчисление на средните специфични емисии на CO2 и на целите за специфични емисии, поставени на производителите на леки пътнически автомобили за календарната 2010 година в съответствие с Регламент (ЕО) № 443/2009 на Европейския парламент и на Съвета
(текст от значение за ЕИП)
(2011/878/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 443/2009 на Европейския парламент и на Съвета от 23 април 2009 г. за определяне на стандарти за емисиите от нови леки пътнически автомобили като част от цялостния подход на Общността за намаляване на емисиите на CO2 от лекотоварните превозни средства (1), и по-специално член 8, параграф 5, втора алинея и член 10, параграф 1 от него,
като има предвид, че:
(1)
От Комисията се изисква, съгласно член 8, параграф 5 от Регламент (ЕО) № 443/2009, ежегодно да утвърждава средните специфични емисии на CO2 и целта за специфичните емисии, поставена на всеки производител на леки автомобили в ЕС, както и за всяка група от производители, образувана съгласно член 7, параграф 7 от цитирания регламент. Въз основа на това утвърждаване Комисията следва да определя дали производителите и групите от производители са спазили изискванията на член 4 от цитирания регламент. В случаите, при които се окаже, че даден производител или група от производители не са успели да постигнат целта за специфични емисии, от Комисията се изисква, съгласно член 9, параграф 1 от цитирания регламент, да начисли такси за наднормените емисии посредством индивидуални решения, адресирани към съответните производители или ръководители на групи от производители.
(2)
Съгласно член 4 от Регламент (ЕО) № 443/2009 целите стават задължителни за съответните производители и групи на производители от 2012 г. При все това за календарните 2010 и 2011 година Комисията има задължението да изчисли индикативни цели и, съгласно член 8, параграф 6 от цитирания регламент, съответно да уведоми тези производители или групи от производители, чиито емисии надхвърлят техните индикативни цели. Тъй като тези цели за 2010 и 2011 година служат за индикатори на производителите относно необходимите усилия за постигане на задължителната цел за 2012 г., уместно е средните специфични емисии на производителите за 2010 и 2011 година да се определят в съответствие с изискванията, формулирани в член 4, втора алинея от цитирания регламент, както и да се вземат предвид само 65 % от автомобилите на всеки производител, имащи съответно по-ниски емисии от останалите му автомобили.
(3)
Данните, които следва да се използват при изчисляването на средните специфични емисии и на целите за специфични емисии, са дефинирани в част В от приложение II към Регламент (ЕО) № 443/2009 и се основават на регистрациите в държавите-членки на нови леки автомобили през предходната календарна година. Данните се вземат от сертификатите за съответствие, издадени от производителите, или от документи, съдържащи еквивалентна информация съгласно посоченото в член 3, параграф 1 от Регламент (ЕС) № 1014/2010 на Комисията от 10 ноември 2010 г. относно мониторинга и докладването на данни за регистрацията на нови леки автомобили съгласно Регламент (ЕО) № 443/2009 на Европейския парламент и на Съвета (2).
(4)
Повечето държави-членки подадоха в Комисията данните за 2010 г. преди крайния срок - 28 февруари 2011 г., определен в член 8, параграф 2 от Регламент (ЕО) № 443/2009. При все това Комисията получи пълните набори от данни за всички държави-членки едва към средата на април, след което те бяха първоначално верифицирани.
(5)
В случите, при които тази първоначална верификация показа, че някои данни липсват или са очевидно неточни, Комисията влезе в контакт със съответните държави-членки и, с одобрението на тези държави-членки, уточни или допълни въпросните данни. В някои случаи не бе постигнато съгласие със съответната държава-членка и съответните предварителни данни не бяха уточнени.
(6)
В съответствие с член 8, параграф 4 от Регламент (ЕО) № 443/2009 на 29 юни 2011 г. Комисията публикува предварителните данни и уведоми 89 производители за предварителните изчисления на техните средни стойности на специфичните емисии за 2010 г. и съответно за техните цели за специфични емисии. От производителите бе поискано да верифицират тези данни и да уведомят Комисията за евентуални грешки в рамките на три месеца след получаването на уведомлението от Комисията, в съответствие с член 8, параграф 5, първа алинея от цитирания регламент.
(7)
На 12 август на уебсайта на Комисията бяха публикувани указания за отбелязването на грешки в данните за емисиите на CO2 на автомобилите. Тези указания съдържат образец, който да се използва при уведомяването и посочването на необходимата информация от страна на производителите, като по този начин се даде възможност на Комисията да вземе предвид такива грешки.
(8)
В рамките на тримесечния срок петнадесет производители подадоха уведомления за грешки. Един производител подаде пълно уведомление след изтичането на срока. В уведомленията на седем от споменатите по-горе петнадесет производители се съдържа подробна информация за грешките и обосновки за предлаганите поправки. Подадените от останалите осем производители уведомления са от общ характер и само частично съответстват на препоръките на Комисията за формата и съдържанието на уведомленията. Освен тези производители, подали уведомления за грешки, други осем производители информираха Комисията за наличието на грешки в наборите от данни, без да предоставят допълнителни доказателства или данни за характера на грешките или основания за мнението си, че има грешки.
(9)
В случая на тези 73 на брой производители, които не са изпратили уведомления за грешки в наборите от данни или само са информирали Комисията за наличието на грешки, без да предоставят необходимите доказателства, следва предварителните данни и предварителните изчисления на средните специфични емисии и на целите за специфични емисии да бъдат утвърдени без уточнения.
(10)
Що се отнася до производителите, които са предоставили необходимата информация и доказателства, потвърждаващи наличието на грешки в наборите от данни, Комисията следва да разгледа техните уведомления и в случаите, при които това е уместно, да промени предварителните изчисления на средните специфични емисии и на целите.
(11)
Отговорност за докладваните на Комисията данни за броя на регистрациите носят единствено регистрационните органи на държавите-членки. Тъй като данните на производителите за техните продажби не винаги отразяват точно броя на регистрациите в дадена държава-членка през даден период от време, не е възможно да се разглеждат съобщенията за грешки в броя на регистрациите при изчислението на средните специфични емисии. Следователно следва да бъдат разглеждани само съобщенията за грешки в съдържанието на наборите от данни за регистрираните автомобили. От друга страна обаче в известни случаи някои производители са посочили, че определени регистрации трябва да бъдат свързани с друг производител. Тези прехвърляния следва да бъдат отразени в окончателните утвърдени набори от данни.
(12)
От цялостно попълнените уведомления става ясно, че за част от наборите от данни производителите са могли да установят, че са верни, а също и че предложените корекции се отнасят за такива части от наборите от данни, които могат да бъдат верифицирани. От друга страна обаче между 4 и 15 процента от наборите от данни се отнасят за регистрации на неидентифицирани автомобили, чиито стойности за емисиите на CO2 или за масата на автомобилите не могат да бъдат верифицирани от производителя. Това обикновено се дължи на липса на информация, която е необходима, за да може производителят да идентифицира отделните автомобили, по-специално идентификационния код, съдържащ данни за типа, варианта и версията на съответните автомобили. В малък брой случаи регистрациите могат да бъдат свързани с определени производители, обаче липсват ключови данни за емисиите на CO2 и масата на автомобилите.
(13)
Комисията верифицира предложените от производителите корекции и потвърждаващите ги доказателства. В случаите, при които са коригирани въведени стойности - било чрез добавяне на липсваща стойност или замяна на неточна стойност - по отношение на тези регистрации, които могат да бъдат верифицирани от производителя и когато съответните стойности са в съответствие с данните от референтни източници, като например документи за одобрение на типа, такива корекции са обосновани. В случаите обаче, при които даден производител е съобщил за грешки, но не е предложил корекции - въпреки че е било възможно тези грешки да бъдат проверени и коригирани, и не е доказал невъзможност тези корекции да бъдат направени в рамките на тримесечния верификационен период, съответните грешки не следва да бъдат разгледани при подготовката на окончателния вариант на изчислението.
(14)
В случаите на регистрации, които могат да бъдат свързани с дадени производители, но не и да бъдат верифицирани от тях, стойностите на емисиите на CO2 и на масата на автомобилите, включени в данните за тези регистрации, следва да се използват при изчисляването на средните специфични емисии на CO2 и на целите за специфични емисии. От друга страна обаче е необходимо да се вземе под внимание фактът, че производителите не могат да верифицират тези стойности и да се осигури недопускане на отрицателно въздействие на тяхното включване върху окончателните стойности, определяни за съответните производители. Следователно е необходимо да се въведе към съответното изчисление интервал на възможна грешка, отразяващ индивидуалния случай на съответния производител, както е описан и обоснован в неговото уведомление за грешки. По-точно казано, интервалът за възможна грешка следва да се изчислява за средната стойност на специфичните емисии и за средната стойност на масата на автомобилите, тъй като тези два параметъра определят отстоянието до целта за специфични емисии на всеки производител, т.е. колко близо е съответният производител до постигането на неговата цел за специфични емисии.
(15)
Интервалът на възможната грешка следва да се определя като разликата между двете отстояния до целта за специфични емисии, получаващи се при изваждане на средните емисии от целите за специфични емисии, изчислени съответно с отчитане и без отчитане на тези регистрации, които не могат да бъдат верифицирани от производителите. Независимо дали тази разлика е положителна или отрицателна, интервалът на възможната грешка следва винаги да намалява отстоянието до целта за съответния производител.
(16)
Регистрациите, при които липсват стойностите на емисиите на CO2 или масата на автомобила, както и идентификационният код, следва да не се вземат под внимание при определяне на средните емисии.
(17)
Тъй като верификацията на данните за 2010 г. е първата такава верификация, провеждана съгласно Регламент (ЕО) № 443/2009, уместно е по изключение да бъдат разгледани и тези уведомления, в които не е включена цялата информация, изисквана от Комисията като условие за вземане под внимание на грешките. От друга страна обаче интервалите на възможни грешки, прикрепяни към окончателните изчисления във връзка с тези уведомления, следва да бъдат изчислени въз основа на собствената оценка на Комисията за броя на регистрациите, които не могат да бъдат верифицирани от производителите. Също така е уместно при утвърждаването на данните за 2010 г. по изключение да се вземе под внимание и гореспоменатото уведомление за грешки, което е било подадено малко след изтичането на съответния срок.
(18)
Средните специфични емисии на CO2 от новите леки автомобили, регистрирани през 2010 г., целите за специфични емисии и разликите между тези две стойности следва да бъдат съответно утвърдени,
ПРИЕ НАСТОЯЩОТО РЕШЕНИЕ:
Член 1
Утвърждават се посочените в приложението стойности за всеки производител на леки автомобили и за всяка група производители, отнасящи се за календарната 2010 година, на следните параметри:
а)
целта за специфични емисии;
б)
средните специфични емисии на CO2, към които в случаите, при които това е уместно, е прикрепен съответен интервал на възможна грешка;
в)
разликата между стойностите по буква а) и буква б);
г)
средните специфични емисии на CO2 на всички нови леки автомобили;
д)
средната маса на всички нови леки автомобили в ЕС.
Член 2
Настоящото решение влиза в сила на третия ден след публикуването му в Официален вестник на Европейския съюз.
Съставен в Брюксел на 20 декември 2011 година.